Gandia celebra el Dia Internacional de la Joventut amb l'esdeveniment musical 'La Veu Jove'
10 juliol 2025

## Gandia celebra el Dia Internacional de la Joventut amb l'esdeveniment musical 'La Veu Jove'10 juliol 2025Última actualització: 11 juliol 2025

![](../gestion/img/cc62213ef134681636a58265f3997f79a8cee611ba7c11fcef16e32490a550c8.jpg)  
  

L'Ajuntament de Gandia, a través del Departament de Joventut i en col·laboració amb el Consell dels Joves, ha presentat este matí la programació per a commemorar el Dia Internacional de la Joventut, que se celebra el pròxim 12 d’agost. Les activitats principals se concentraran el divendres 8 d’agost amb l’esdeveniment ‘**La Veu Jove**’, un certamen musical pensat per a donar visibilitat i projecció als i les joves artistes locals.

La regidora de Joventut, **Inma Rodríguez**, ha destacat que esta iniciativa naix amb l’objectiu d’“i_mpulsar i fomentar les iniciatives artístiques i musicals de la joventut del municipi_”. Segons ha assenyalat, es tracta d’una jornada organitzada “_per i per a la joventut_”, que busca promoure un oci saludable i lliure d’alcohol, oferint alternatives d’entreteniment on els i les joves puguen gaudir i expressar-se creativament.

**“La Veu Jove”** és un concurs musical en què poden participar joves de Gandia i la comarca. El tècnic de Joventut, **Adrià Juste**, ha explicat que el certamen pretén “_oferir una plataforma real de promoció per a joves artistes poc coneguts, al mateix temps que s’enriqueix l’oferta cultural amb propostes fresques, originals i diverses”_. El guanyador o guanyadora del concurs tindrà l’oportunitat d’actuar en la Fira i Festes de Gandia davant milers de persones, un premi que suposa una gran projecció per a nous talents.

El president del Consell dels Joves de Gandia, **Cristóbal Trotonda**, ha informat que les inscripcions al concurs són gratuïtes i estaran obertes del 10 al 27 de juliol. Es poden formalitzar a través de les xarxes socials del Consell, escanejant el codi QR del cartell promocional o accedint a la web **laveujove.cjg.es**.

A més del concurs musical, la jornada del 8 d’agost inclourà altres activitats pensades per al públic jove. El tresorer del Consell dels Joves, **Pablo Sousa**, ha avançat que la final del certamen se celebrarà en directe a partir de les 19.00 hores a l’Alqueria Laborde, amb un presentador especial que s’anunciarà pròximament, i continuarà amb una festa dissenyada especialment per a la joventut. També ha destacat que el cartell promocional d’enguany ha sigut realitzat per Kim Torres (@kimyellowshoes).

Com a conclusió, la regidora ha recordat que també hi haurà un sorteig especial dirigit a joves empadronats a Gandia, amb premis que busquen atendre algunes de les seues necessitats, com el transport o material per a activitats artístiques. “_Enguany volem oferir una alternativa d’oci que siga saludable, segura i que reflectisca l’energia i creativitat de la nostra joventut_”, ha conclòs Rodríguez.

[Twittear](https://twitter.com/share)